WhatsApp’da reklamalar paydo bo‘lishi mumkin

Kelajakda WhatsApp brendlarning foydalanuvchilarga reklama xabarlarini yuborishiga ruxsat berishi mumkin, deya xabar bermoqda TJournal Forbes’ning manbalari ma’lumotiga tayangan holda.

Ayni paytda WhatsApp dasturida reklamalar mavjud bo‘lmagani sababli, kompaniya deyarli foyda ko‘rmaydi. Biroq ayni paytda kompaniyada kelajakdagi moliyaviy masalalar ko‘rilmoqda.
Ma’lumki, WhatsApp asoschisi va bosh direktori Yan Kum messenjerda reklama qo‘llashga qarshi. Kompaniya reklama joylamasligi haqida ko‘p bora bayonot bergan.
Yan WhatsApp’ning Facebook tomonidan 16 milliard dollarga sotib olingani haqidagi bitim to‘g‘risida ma’lum qilar ekan, reklamadan foydalanmaslikni yana bir bor va’da bergan edi. “Foydalanuvchilarimiz uchun hech narsa o‘zgarmaydi. Siz avvalgidek nominal to‘lov hisobiga WhatsApp’dan foydalanish imkoniga ega bo‘lasiz. Bundan tashqari, hech qanday reklama muloqotingizga xalal bermaydi”, — degan edi Kum.
Nashr Yan Kumdan brendlardan reklama ehtimoli haqidagi xabarga izoh ololmadi.
Mark Sukerberg, foydalanuvchilari soni bir necha milliardga yetgach, WhatsApp’ni moliyalashtirish haqida o‘ylasa arzishini ta’kidladi. WhatsApp’ning kelajakdagi taraqqiyoti haqida gapirar ekan, u messenjerning mustaqil ravishda rivojlanib borishi, shu bilan birgalikda, Facebookdan ko‘mak ham olishini ta’kidladi.